ክታብ - መዐደዩት - ለናይ ብላስቲክ ግርጉመት

ለናይ ብላስቲክ ግርጉመት

ዐብደልቃድር አሕመድ

“ዮሱፍ አቅብል! አቅብል!” ነቅመት ሃነ አማሬ(ወለት አማሬ) እብ ሸፋግ። ዲብ እዴ ሃነ ከላሺን ወዲብ እዴ ዩስፍ ህዬ ቅንብለት ዐለት። ዮስፍ ገጽ ቀደም እንዴ ለአሳድር ወለት አማሬ ላተ እብ ቀደሞም አምሐራይ ሕቦዕ ሰበት ርኤት ቱ፡ እግለ ገጽ ቀደም ሌጠ ለአቀምት ለዐለ ዩስፍ ለነቅመት። እንዴ ኢሰምዐ ምነ ጀፈረ እንዴ ትፈንተ እግል ልስዔ ክምሰል አንበተ፡ “ዩስፍ አቅብል” ልክያሀ አተላሌት ህልግት ወሻፍገት ዲብ እንተ። አዜመ ኢሰምዐየ። እት መደት ሳድስ ወራር እብ ሰበብ ክርን አስልሐት ክቡድ እዘኑ ሰበት ጸንዐ ልክየ ወለት አማሬ እግል ልስምዐ ኢቀድረ። እምበል እሊመ ክርን ወለት አማሬ እብ ሰበብ መትሓናን ጥለግ፡ አክራናት ቀነበል፡ መትናቅዖት ሰጃያት ወደናግሆት መዳፌዕ ሰበት ትወሐጠት እግል ትትሰመዕ ኢቀድረት።

ቅዋት ከረ ዩስፍ ዲብ አወላይ ህጁም ደውሽሾት ደጀን አባይ ለዐለ ማርሰ- ተክላይ እት ሐንቴ መራቀበቱ እንዴ ኣተ፡ ምህመቱ እብ ዐውቴ ሰርገለ። ምናተ፡ ለቅዋት እንዴ ኢልዓርፍ። አባይ ደባባቱ እንዴ ወጅሀ ወምን ሐዲስ እንዴ ትነዘመ እብ እንክር ቀጣን እንዴ ደንን ሰበት ትረአ፡ ምነ እግል ሑዳት አምዔላት ለጸንሐ ዲቡ ግንራሪብ በሐር፡ አስክ ጋድሞታት ግራት እግል ለአቅብል ዐለት እግሉ። ቅብላትለ ምን ሰላሰ ወለዐል ለገብአ ደባባት አባይ ለትሓረበየ ሑዳት ደባባትነ መጦረን ምን አጋር ዴሽ ህዬ መስሬዕ ከረ ዩስፍ ዐለት።

ዩስፍ እብ ሓለት ናይለ ሐርብ ልቡ ሰበት ተዐመመ፡ እግለ ዝናደ ለሰሐበ ቅንብለት ሕን አበለየ። እብ ድግማን ብዕደት ቅንብለት ዝናደ እንዴ ፈርቀቀ አስክለ ድፈዕ እግል ትግበእ እግሉ ለትቀድር እበነት ሰዐ። ወለት አማሬ ለርኤቱ አምሐራይ ዩስፍ ክሉ ረአሱ ይአንተብሀ እቡ። ለዐስከሪ ምነ ሕቦዕ ዲበ ለዐለ አካን እት ቀንጽ ወዩስፍ ለቅንብለት እት ለክፍ ሐቴ ገብአ። ወለት አማሬ ልበ ፈርሐቱ እንዴ ኢልአከልስ፡ ለጥሕር ዲብ እንቱ ቅንብለት እንዴ ለክፈ እተ አካኑ እግል ለአቀብል ለጀረበ ወድ መጅሙዐተ፡ እብ አመተ ኢትአመረት እብ እንቅራሩ እት ወድቅ ርኤቱ። እብ እንክር ድማኑ ለዐለት ምናድለት አብርሀት ሰመሬ(ቤሩት)፡ ዩስፍ እት ወድቅ ክምሰል ርኤቱ፡ ምነ እንዴ አግሀመት ትትሓረብ ዲቡ ለዐለት ድፈዕ እንዴ ፈግረት እበ እግል ልሸላትፍ ለቀድር ብለቅ እንዴ ትስዔ አስኩ አሳደረት።

“ዎይ አነ! ዩስፍ ረክበያሁ!” ወለት አማሬ ምን ቅብላት ነቅመት። ምድር እብ ምንለዐል ጸሓይ ወእብ ምትሐት ህዬ ባሮት ትቀርሐት ዲቡ። ምድር ወሰመ

እብ ጅሌል ሀልሀል ቤለ። ቀናብል ክምሰል ዕራይ ትካረ ወአዳም ፈጥን በደ ምኑ። ዴሽ አባይ አክለ ሀነነ ዐደዱ ወሰከ። ክርን ናይለ ትፈናተ ጥለግ ዲብ ሕድ ተበብ እት ልብል አዳም ወድቅ፡ ልትጀረሕ፡ ለአስተሽህድ ወአረይ ገብእ፡ ዲበ እብ ጠቢዐቱ እብ ካቤት ለልትቀሌ ምድር። አንፋር በጠሎኒ ሐቴ እት ክእነ ቴለል ምስለ ድቅብት ቅወት አባይ ወስዱድ ሓለት ሀወእ እብ ፈራሰት ወኤማን ትትሓረብ ዐለት።

ሜርሓይ ናይለ ከቲበት መሕሙድ ሕፉን ለትጀርሐት እግሩ እንዴ አስረ፡ እግል ትትከርደን ቃርበት ለዐለት ከቲበት እግል ልስዴ እብ ሬድዩ ሀለው ምስል ቅያደት እንዴ ልትራከብ ለዐል ወተሐት እት ልብል ወሰኒ ህሉግ እት እንቱ ኬን ወእንሰር ልብል ዐለ።

“የለ ክልከ፡ እንዴ ባሰርከ ግረ አቅብል። የለ እንትን ህዬ ፍገረ!” እት ልብል አስክ ከረ አብርሀት (ቤሩት) ቀርበ። ለሬድዮ ህዬ ምን እዴሁ ካሪሀ ይዐለ።

“ዩስፍ! ዩስፍ!” ትቤ በይሩት። እግለ እንዴ ወድቀ አድማዩ ተንክር ለዐለ መልሀየ እግል ትሕደግ ደሚረ ሰበት ኢወደ እግለ።

“ሕደጋሁ አስተሽሀደ። እንዴ አትጸገዐክናሁ አጊድ ፍገረ።”አማውር ትሩድ አትሐላለፈ። እግል ደሐን ናየን እት ለሐስብ።

“ሀለ! ሀንደገት ልቡ ትዘብጥ ህሌት---” ትቤ ቤሩት። ህተ ህግያሀ እንዴ ኢትአተምም ሕፉን እንዴ ሐድገየ አስክለ ብዕዳም ጅማዐት ጌሰ።

ቤሩት ዩስፍ እተ አካኑ ዋድቅ ዲብ እንቱ፡ ስጋዱ እንዴ ሀረሰት ገንሐቱ። ልሰዕ ምን ስጋዱ አድማይ ለሀሮሬ ወአርወሐቱ ትሴንግ ዐለት። ምን ዎሮት ወድ መስርዐ ክሽክ(ፉጠት) እንዴ ነስአት ስጋድ ዮስፍ ዘነደት እበ። ስጋድ ዮስፍ ዲብ እዲሀ እት እንቱ፡ ማን ወገለብ ትዋለበት አብርሀት። ወለት አማሬ ቴለል ዩስፍ እግል ተኣምር እንዴ መጽአት ህልግት ዲብ እንተ እንዴ ትገንሐ ርኤተ።

“እብ ሸፋግ ሕክምነ ንንስኡ---ነዐ ቅሱን። ነዐ አብርሃም--” ትቤ ቤሩት እግል ሰለስ ምን ጅማዐተ እንዴ ትትላኬ። እግለ እት ቅያብ ለዐለ መልሀዮም እት ሳውሪት እንዴ ወደዉ አስክለ እግል ዶሉ ዱሊት ለዐለት ዕያደት በጠሎኒ እግል ልንስእዉ ትበገሰው። ምናተ፡ ክል ምኖም ዲብ ሸክ ዐለ። ዲበ ለተሌ ወቅት ሐያት ዮስፍ እግል ተሀሌቱ ሚ ኢኮን ሰኒ ህሉጋም ዐለው። ዩስፍ ምን ቃረት ሕያያም እት ቃረት ማይታም እግል ኢልትሓበር እብ ሸፋግ እግል ለአብጽሕዉ ልትባደሮ ዐለው። አርበዕ ነፈር ወመዓርፋይ አለቦም መለሀዮም እግል ለአድሕኖ እብ ክለ ሒለቶም ትጻገመው። አድሐኖት እግል መልሀይከ ምን ክሉ ልቦም ለልአምኖ እቡ ወክል-ዶል ለወድዉ ሕርያኖም ቱ።

ሙናድለት አብርሀት (ቤሩት) ምን ቤሩት እት ሰነት 1978 ትናድል እት ህሌት፡ ደረሳይ ሳምናይ ፈስል ለዐለ ዩስፍ፡ እት መደት እንስሓብ እስትራተጂ ምን ደቀምሐሬ እብ ግንደዕ እንዴ አበለ አስክ ሰለሙነ ትከረ። ዲብ ሰለሙነ ተዕሊም ዐስከሪ ሐቆለ ነስአ ዲበ እት ቅብለት ሳሕል ለዐለ ቅዋት ትወዝዐ። ዲበ ጀብሀት ለሃቱ ህዬ መሪር ወሕፉን ሐርብ፡ እስትሽሃድ ወጀሬሕ፡ ፈራሰት ወኤማን፡ ምልህዮት ወምስንዮት ንዳል ለረአ ወለተዐለመ።

እግል ዮስፍ እንዴ ረፍዐው እብ ሸፋግ እንዴ ልሄሮ። አብርሀት ምስል ዮስፍ ወብዕዳም ጅማዐተ ለሓለፈተ መንበረት ንዳል እንዴ ተአትዋይን፡ እግለ ሰለስ ሳዐት ለነስአ ምኖም ሄራር ዲብ ዝክረት ወስርቤብ ሰበት ትቀመሸት ለገበይ ክሉ ረአሰ ኢትአመረተ። ለሓለፍካሁ ቴለል ስዱድመ እት ፊቃዶከ ፍንቱይ ወጥዑም ቱ። አርብዒቶም ምስል ልሄሮ ለዐለው ሙናድሊን ክል-ምኖም ዲብ ዝክረት ወከያል ለአተ ዲብ መስል ወለዎሮት እግለ መልሀዩ ምን ዝክረት ወፊቃዶ እግል ኢለአትሐሶስዩ ዲብ ሸክክ እት ሀማት ትሸመአምው፡ ምናተ፡ ለጅሮሕ መልሀዮም እግል ለድሕኖ ሄራር ወህድግደግ እንዴ ለሓብሮ እብ ሰአየት አተላለው። ለሙናድሊን እት ሐርብ ወወጅርሰት ምንመ ዐለው፡ መልሀይነ እግል ልድሐን ሀለ እግሉ እበ ለልብል ፍክር ተዐበቶም ተፋሰሰት እግሎም። እምበለ ሐት ሐቴ ዶል ለለአፈጉረን ከሊማት“ንሄርር፡ ቀረብነ፡ አብሽርኩም!” ብዕድ ላቱ ልትሰመዕ ይዐለ። ሓለት ናይለ ራፍዓሙ ለዐለው መልሀዮም ወግረ ለሐድገዎም ጅማዐቶም ትም አበለቶም ወእት ሀማት ከሬቶም። ለሙናድሊን እግል ዩስፍ ዲበ እት ሐቴ ሳሰት ለዐለት ዕያደት እንዴ አብጽሐዉ ዲበ ሐርብ እግል ለአቅብሎ ሰኒ ሻፍጋም ዐለው። መልሀይከ እግል ተአድሕን መልሀይከ ክምሰል ትገድዕ ኣምራም ሰበት ዐለው እንዴ ኢልዓርፎ እበ አሰሮ አቅበለው።

ሐካይም ጅረሕ ዩስፍ እግል ለኣምሮ እንዴ ባሉሱ ፈተሸዉ። ጅረሕ ናዩ ክቡድ ወለለአደንግጽ ክምሰል ዐለ አጊድ ወድ በጋይድ እግል ልፈሩጉ ወቅት ኢነስአ ምኖም። ለዲብ አወላይ ራድኢት ለገብአግሉ መዓሽብ ክምሰል ወርከዉ፡ ወሪድ ዩስፍ እንዴ ትበተከ ምነ ምብታክ አድማይ እንዴ ለሀሮሬ ረአዉ። እተ ዶሉ ህዬ ለሐካይም ሀላግ በአቶም።

ሕክምነ በጠሎኒ ክለ ለትትቀደሮም ወደው። ምናተ፡ ለምጅረሕ ምን ቅድረቶም ወለዐል ክምሰል ዐለት ላተ ኢቀወው። እተ ሸፍገ ወቅት ዲበ እት ዜሮ ለዐለት ዕያደት እግል ልንድእዉ ሌጠ ዐለት እግሎም። ዲብ ዜሮመ እምበል ሰጃየት አፍገሮት ወደም ክርዐት ብዕድ እግል ልግበእ ለቀድር ጋር ሰበት ይዐለ። ለቴለሉ ኢትደለ ወሪድ ዮስፍ እብ ፋሸ እንዴ ትዓሸበ አስክ ምግባይ ሕክምነ ተንዚም እት ዐሬርብ ክምሰል ለሐልፍ ገብአ።

ዲብ ዐሬርብ ዶክቶር ሚካኤል ነበራይ (ወድ ነበራይ) ወመልህያሙ አርወሐት

ዩስፍ እግል ለአድሕኖ መስኡልየት ታመት ረፍዐው። እግለ ኢትአቀብል አርወሐት እግል ለአድሕኖ ዐመልየት ደርብ ዐመልየት እንዴ ወዱ እብ ክለ ሒለቶም ትጻገምው ወባሰረው። ለምጅረሕ ምስል ስርዐት አተንፈሶት ትትጻበጥ ሰበት ዐለት በክት ለተሀይብ ይዐለት። ለገብአት ምን ገብእ እበ ትትቀደረከ ትንፋስ አድሐኖት ለአትሐዜ ሰበት ዐለ፡ በሰር እግል ልትረከብ ዐለት እግሉ። ለበሰሮም ህዬ፡ ዲብ ወሪድ ዩስፍ እብ ዐመልየት ዕንድር(ከርቱሽ) ኣተው። ኦክስጂን እበ ዕንድር እብ መንፍሕ ብሽክሌተ እብ እዴ አዳም እንዴ ልትነፈሕ ክምሰል ልትሀየቡ ገብአ። ዕንታት ዩስፍ በል እግል ለአብል አንበተ። ምናተ፡ እብ ክትር መጺጸት እብ አናቤዕ ጀመም አበለ።

“አብሽርከ፡ መልሀይ እግል ትድሐንቱ!” ለልብለ ከሊማት ለሰምዐ እዘኑ፡ እግል ንሳሉ እንዴ ሐረከየ በሊስ እግል ለሀበ ኢቀድረየ። ሰንዱቅ ክርን ሰበት ትደብአ ለክርን ዲብ ከሊማት እግል ልቀይረ ኢቀድረ።

ዩስፍ ዲበ እት ሕግስ ደብር ሀገር ለትመደደ መስተሽፈ እሮተ፡ መራዕየት ታመት እንዴ ትገብእ እግሉ ሳምኖታት ከልአ። ለምዶል ለሐልፍ ልትበሀል ለዐለ ትንፋስ ዩስፍ አርወሐት እግል ልብለስ ቀድረ። ዲብ ዐራት እንዴ ገብአ ዕንታቱ እግል ልፈተሕ ለአንበተ ዩስፍ፡ እብ መንፍሕ ብሽክሌታ ኦክስጂን እበ ዲብ አምዒቱ እብ ዐመልየት ለልጥአ ዕንድር ናይ ፕላስቲክ ለትበጭበጨ ሐሊብ እብ እንፍዥን እንዴ ሰቴ አርወሐት በልሰ።

ክእነ መራዐየት እንዴ ትገብእ እግሉ፡ አክለ ሀነነ እንዴ ልትሸበህ ክምስለ ጌሰ ድሚሩ እብ ሰፈላል ውላድ ፈሲለቱ ወመልህያሙ እግል ልትቀሌ አንበተ። “ከረ ወለት አማሬ፡ ከረ ቤሩት፡ ከረ ወድ ዲገ፡ ከረ----” እት ልብል እግል ክሎም ምስሉ ናድሎ ለዐለው መልህያሙ ልትፋቀድ ወምስሎም እብ ከያል ልትሃጀክ። ግራሁ “መን አስተሽሀደ? ወመን ትጀርሐ” እት ልብል ለሐስብ ወለአስተንትን ሰበት ዐለ፡ እት ሀማት ወሀላግ እንዴ ትሸመመ ሸፈቱ ግልቡብ ዐለ። እት ዐራት እንዴ ገብአ አምዕል ወላሊ እብ ሀማት ጎምም ወምስል መልህያሙ እብ ከያሉ ልውዕል ወልትመዬ። እብ መጺጸት ወሰፈላል ልትጀረስ ወለዐንበልብል።

“ዮስፍ ከአፎ ህሌከ? ከአፎ ልትሰምዐከ ሀለ?” ለትብል ክርን ናይለ ታብዑ ለዐለ ሐኪም ምነ እብ ከያል ጋይሱ ለዐለ መሳክብ መልህያሙ ዲበ አርዌሕ ለበልሰት እቱ ዐራት አትወለበቱ። ረአሱ እንዴ ኢልሐርክ፡ ዲበ ለነቅመዩ ዶክቶር ዶል አቅመተ። ተኣምርተ ሰፈላሉ አናብዑ ጀለም ወደ። ዶክቶር እግል ቴለል ዩስፍ ክምሰል ረአ እንዴ አትኣዘመዩ ዲብ እዴሁ ለዐለ ቀለም ወወረቀት ሸንከቱ አቅረበዩ።

“ክታበት ትቀድር መስለኒ?” እንዴ ቤለ ሰኣል ከትበ እግሉ።

ዩስፍ ስሕቅ እግል ሊበል እንዴ ጀርብ፡ ክምሰል ቀድር ረአሱ ነክነከ።

“እለ ምን ገብእ ሕነ ወእንተ እብ ክታበት እግል ንትፋሀም ቱ። አዜ ደለ ትሰምዐከ እትለ ወረቀት እንዴ ከተብካሀ ሀበኒ ተ። አነ ህዬ እግል አስእለካ ቱ-ሰኒ ማሚ?”

ዩስፍ እብ ድግማን ረአሱ እንዴ ነክንክ፡ ድማናይት እዴሁ ቀለም እግል ትጽበጥ ተሐረከት። ምነ ሳክብ ዲበ ለዐለ ዐራት እብ ሰዳይት ናይለ ትታብዑ ለዐለት ነርስ ክብ እንዴ ወደ እግል ልክተብ አንበተ።

“ዶክቶር አነ መረ ሐምደከ----መጺጸት ትከብድ ዲብዬ ህሌት። መጺጸት ዶል ትከብድ ዲብዬ ህዬ ዕንታቼ ጃምም። ለአልጠአኩሙ ዲብዬ ወሪድ ሸበህ ሀለ። ምናተ፡ እት ዳየግ ህሌኮ። ”

ዶክቶር ክቱብ ዩስፍ እንዴ ቀርአ እግለ ሴድያይቱ ነርስ “እብረት ወጀዕ ዝቤጡ። ለወሪዱ ህዬ እንዴ አንደፍኪ ብሌሱ ዲቡ----” እት ልብል ሐበረየ። ስጋድ ዩስፍ እበ ለገብአት እግሉ ዐመልየት ልሰዕ ድቡእ ይዐለ። ለፈግር ወለአቴ ከርቱሽ ጸዕደ። ምነ እብ መንፍሒ ዐጀለት ነስኡ ለዐለ ኦክስጂን ቡልሑ ምንመ ዐለ፡ ክምሰል ምራዱ እግል ለአተንፍስ ላተ ኢሰደዩ። ለእብ ብላስቲክ ደርብ እት ክል አርበዕ ሳዐት ዲብ አምዒቱ ለልአቴ ሐሊብ ልሰዕ እብለ ገበይ እለ ነስኡ ዐለ። አስክ ልትሸበህ ህዬ ለሐሊብ ክምሰል ቅጠር ናይ ደርብ እግል ኢልውሐድ አው እግል ኢልብዘሕ መራቀበት እንዴ ትገብእ ዲቡ አተላለ።

ዩስፍ እግል ልስመዕ እት ኢኮን እግል ልትሃጌ ላተ ቃድር ይዐለ። መጦሩ ለዐለው መልህያሙ ልተልሀው ወልትሃጀኮ እት ህለው ለአተንስዮም ዐለ። መጺጸት ናይለ እገሮም፡ ሰሮም ህዬ እደዮም ወገሌሆም ረአሶም እብ ክቡድ ለትዘበጠው መልህያሙ እንዴ ለአተንሴ፡ እት ፍንጌ ህዬ እብ ከያል ዲበ እት ድፈዕ ለሐድገዮም ጸሩ ልትሓበር። እት ሀመት እት ሀለ ለነርስ እግል ትታብዑ እንዴ መጽአት ሰበት ነቅመቱ ምን ሀመቱ ፈግ ወደ።

“እንከ አንደፍክወ። ኖስከ ኣትየ” እንዴ ትቤ ለከርቱሽ ሀበቱ። ዩስፍ ለልአተንፍስ እቡ ከርቱሽ እንዴ ትከበተ፡ እብ ሰበብ መዳየገት ትንፋስ እንዴ ልትጀረስ ዲብ አካኑ እግል ለኣትዩ አንበተ። ምናተ፡ እብ አመተ ኢትአመረት ትንፋሱ ልትደበእ ክምሰል ሀለ ተአመረዩ። ዕንታቱ እንዴ አፋዘዘ ፍሪቅ ቤለ። ለነርስ ምን ቅብላት ታብዑ ሰበት ዐለት። እብ ሸፋግ እንዴ መጽአት ለከርቱሽ እግል ትፈትሹ አምበተት። ዲብ ጅዋሁ ንኡሻይ ፋሾ ክምሰል ርኤት ድንግጽ ወዴት። ለፋሾ እብ ሸፋግ እንዴ አፍገረቱ ምን ሐዲስ ዲብ አካኑ በልሰቱ። ለትንፋሱ ህዬ ዓዲ እግል ልግበእ አንበተ። “ገድም ዩስፍ ግረ እለ ኖስከ ግንሐ። ቀላል

ተ። እብ ቅሩትከ እንዴ አፍገርካሀ ክምሰል አንደፍካሀ ዲበ አካነ ትበልሰ” ቴለቱ ለእዴሀ ልሰዕ ዲብ ባካት ወሪዱ እንዴ ህሌት።

እተ መደት ለሀ እንዴ ትጀርሐከ ዲብ ዐራት እት እንታመ አርወሐትከ እግል ትራዔ ክምሰል ትቀድር ምን ተጃርብ መልህያሙ እግል ልድረስ ቀድረ። ዲብ ድዋራት ወሪዱ ለዐለ ጸሌዕ እንዴ ሐየ አዳም ለሸቀዩ ወሪድ እብ ተማሙ አስክ ገብእ ዲቡ ኖሱ አርወሐቱ እግል ልራዔ ባሰረ።

መሓዝ ዐሬርብ ሐድ ሐምስ ኪሎ ምትር ለልትመደድ፡ ለትፈናተ አቅሳም ሕክምነ ወብዕድ አቅሳም ናይለ ተንዚም ክድመት ለልሀይብ ዲቡ መርከዝ ቱ። ዕያደት ዐሬርብ ምንለ ትወቀለት አስክለ ትደሀረት ክድመት ለትሀይብ፡ እት ግንራሪብ መሓዝ ለትነደቀት ዕያደት ተንዚም ትገብእ እት ህሌት፡ “እት ረአስ እሊ ምድር ለኢትትቀደር ሓጀት ይህሌት” ለልብል ፍክር እት ዐመል ለልተርጀም ዲበ መስከብ ናይ መንገፎ ዐለት። ለዲብ ሐንቴ ምድር ለትበኔት ዕያደት ጀላብ መንገፎ አርወሐት አዳም አምዕል ወላሊ ትከድም። እበ ዎሮት እንክር ምን ህጁም ጥያራት እንዴ ትዳፌዕ እበ ብዕድ እንክር ህዬ እግለ ምን አድብር ሀገር አራሩግ ለገብእ ውሒዝ ዲብ ትርበት መሓዘ እንዴ ሸርበት ወደሬት ሽቅለ ተተላሌ። እግለ ክምሰል ከረ ዩስፍ እብ ክቡድ ለትደምዐው ትንፋስ ዘርእ ዲቦም።

ሓለት ዩስፍ ምን አምዕል እት አምዕል እንዴ ተሐይስ ምንመ ጌሰት፡ እምበል ሐሊብ ብዕደት ሙነት እግል ልንሰእ ኢቀድረ። ነብረ ምንመ ትትረከብ ክምሰል አዳም ብዕድ እንዴ ትመወነየ ጠምጠመ እግል ልድሌ ኢቀድረ። እሊ ቴለል እሊ እግሉ ሌጠ እንዴ ኢገብእ፡ እግለ እንዴ ኢልትሐለሎ ወኢበርኦ ለራዕዉ ወርስሐቱ ለወርኩ አንፋር ሕክምነ ለአስፎም ዐለ። መልይሃሙ ርስሐቱ እት ለሐጹቡ ወርስሐቱ እት ለአነድፎ አክለ ረዮም ምስል ደሚሩ ልትበአስ ዐለ። “አው ምን እመይት አውመ ህዬ እንዴ ሐዬኮ እሎም መልህያምዬ እብ መራዐት ነፍሼ ምንዲ ዓርፎም” ለልብል አፍካር እንዴ ለአትቃብል ስካብ ከልኡ ዐለ።

ምሴት ሐቴ ለከብድ ዲቡ ለዐለ እዘኑ ምስል ወቅት እግል ልትሸበህ ገብእ አንበተ፡ ምን ረዪም ለተሀምም ክርን አስመዐዩ። ለክርን እብ ሰበብ ሰረፍሪፈት ለትከለቀት ዐለት። ምነ ለዐለው ዲቡ ወድግ፡ እት ነሳፈት ረያም ዝላም ትዘልም ክምሰል ህሌት እግል ልጌምም ቀድረ። መልህያሙ ህዬ ዝያደት አስበተው እግሉ። ሒን ከረም ክምሰል ተመ ለትበሽር ክርን ፈርሐት ምንመ ዘርአት ዲቡ፡ እብ ሰበብ ውሒዝ ለትመጽእ ብቆት ወመትገላይ ላተ ሀመት ወደ ዲቡ።

መሓዝ ሀገር ውሒዝ ድቁብ እግል ልክሬ ክምሰል አንበተ። እብ ሸባቢክ ናይለ ለዐለው ዲቡ ሀናድግ ማይ እግል ልእቴ አንበተ። አንፋር ሕክምነ መጀርሒን እግል ለአድሕኖ ትባደረው። ዩስፍ ምነ ለዐለ ዲበ ዐራት እንዴ ቀንጸ ዲብ

ልሽሕግ በረ እግል ልፍገር ሐስበ። ገሮቡ አስክ እለ ሰበት ኢሰብተ እግል ልትሐረክ ኢቀድረ። አንፋር ሕክምነ ምስለ ቀዳም ሽቅሎም እብ አመተ ኢትአመረት ብቆት ውሒዝ ሰበት መጽአቶም። መጀርሒኖም እት ረፍዖ በረ እግል ለአፍጉሮም ወመምተለካት እግል ለአድሕኖ ድድ ናይለ ውሒዝ ትጋደለው።

ዩስፍ አስክለ ውሒዝ ሸርብ፡ ምስል ክምሰልሁ እብ ክቡድ ጅሩሓም ለዐለው መልህያሙ ዲብ ዕንክለት እንዴ አምሰ፡ አስክ ምስካቡ እንዴ ለአቀብል አርወሐቱ እንዴ ቀድረ እብ ብጣሩ ለገብእ እተ አምዕል ትሰፍለለ። እበ ሓለት ለሀ ጾር አዳም እንዴ ገብአ እግል ልንበር ክሉ ረአሱ ለሐዝዩ ይዐለ።

ለሓለት ክምሰል በዲረ አቅበለት። “አስክ ሚ ዶልቱ አነ ጾር አዳም እግል እግበእ?” ለትብል ሀመት ወኤማን ዩስፍ ላተ እት አካነ ዐለት። “በዲር ጉሊት ተ ወሐሬ አጥቤት ክምሰለ ልትበሀል።” ዲበ ብቆት ውሒዝ ለሳደፈት ዲበ ሳምን ብዕድ መታክል ሳደፈ። እብ አመተ ኢተመረት ቀዝፍ ጥያራት ሳደፈ። እት ክእነ ቴለል ዩስፍ ወጅማዐቱ ምነ ጥያራት እግል ልትሐብዖ ዲበ ለቀድሮ አካን እግል ልርከቦ ትጻገመው።

ዩስፍ ሐቆ እለ ምሽክለት እለ ደሚሩ ኢቀስነ። ዲብ ዐራቱ እንዴ ገብአ። እብ ሀማት ለአስተንትን ሐቆ አስመነ፡ እግለ ሐዋን ገሮቡ እግል ለሐርኩ አንበተ። እገሩ ልሰዕ ከባደት ገሮቡ እግል ልርፈዕ ቀድር ክምሰል ይዐለ አክልሕድ ለአምር ምንመ ዐለ፡ “እጀርብ በስ” ቤለ።

“ግረ እለ ዮም እንዴ ረፍዐው እግል ልንስኡኒ አለቦም። ኖሼ እንዴ ቀነጽኮ እግል ኢጊስ ሀለ እግልዬ።” ቤለ እግል አርወሐቱ። ነፍሱ ለቴለቱ ተ እግል ልውዴ ህዬ እብ ክለ ሒለቱ ብጣሩ እግል ልግበእ እሰልፍ ምነ ዐራት እገሩ እግል ልክሬ ጀረበ። ክርን ትንፋሱ እግለ እብ እንክር ድማኑ ወድገለቡ ለዐለው መልህያሙ እግል ልረብሾም ኢትአሰፈ። ድማናይት እግሩ ምድር ኬደት። ድገለባይት እግሩምመ ዐሬት። እብ ክልኤ እዴሁ ዐራት እንዴ ጸብጠ፡ እሰልፍ እግለ ምስል ደርብ ለተአትጻብጡ ፕላስቲክ ምን ከብዱ እንዴ ወርከየ ደብአየ። እብ ቅሩቱ እንዴ ልትሐረክ ሙመርደት(ነርስ) ትግበእ ወሳክባም ለዐለው መልህያሙ እንዴ ኢሰምዕዉ፡ ምነ ዐራት ርይም ወደ። ምድር እንዴ ኬደ ገይስ ክምሰል ሀለ ዲብ አርወሐቱ እንዴ ልትፈከር፡ ምነ ሀንደግ ብርግሽ ወደ። ፋሬሕ ዲብ እንቱ አተላለ። ምን ምስካቦም አስክለ ዕያደት ብዞሕ ረዪም ምንመ ይዐለ፡ እግለ ዲብ ደረጀት ታቴ ለልብል ጅኔታይ ቃብል ለዐለ ዩስፍ ላተ ገበይ ሰነት ዐለት።

ምነ ሰክብ ዲቡ ለዐለ ሀንደግ እንዴ ፈግረ እብ ቅሩቱ ሄረረ። ግረ ላቱ ኢትወለበ። ምስለ እት በረ ዲብ ሽቅል ለዐለው መልህያሙ እንዴ ተሓበረ

ገበዩ አተላለ። አተላለ-----ሄረረ። ምናተ መዳየገት ትንፋስ ምሽክለት እግል ልውዴ ዲቡ አንበተ። ትንፋሱ እንዴ ትዳየገ እገሩ እት ጠልሙ ተአመረዩ። ዲበ ለልሐዝየ እንዴ ኢበጽሕ ገሮቡ ምን ሐረከት በጥረ። ዲብ ጀፈር እበናይ ዐቢ ድብ እብ ውድቀት አበለ።

ለነርስ፡ ዩስፍ ዲብ ዐራቱ ክምሰል ኢርኤቱ መረ ደንገጸት። እምበል እጃዘት ክምሰልሁ ሰበት ወደ ሓርቀት ዲብ እንተ፡ እግል መልህያመ ዩስፍ ፋግር ክምሰል ሀለ እንዴ አሰአለት አስክ ለአቀብል ትጸበረቱ። ህቱ ላተ ይአቅበለ። እንዴ ወድቅ ለአንተብሀ ዲቡ አዳም ሰበት ይዐለ፡ ምድር አስክ ጸልምት ምነ እብ ኤማን እንዴ ልትመንቀሽ ለበጽየ አካን ለልሀርሱ ኢረክበ።

“ዩስፍ ርኤኩም!” ለልብል ሰኣል እብ ክል እንክር ክምሰል መጽአ፡ ዩስፍ ምነ ለፈርሀዩ ጾር አዳም ግብአት እንዴ ኢልትባለሕ ላሊ ዲብ ዐራቱ ክምሰል ሀለ ተአመረዩ። ፈጅራተ ለነርስ ሽሙይ ትበአሰቱ። ህቱ ላተ እንዴ ኢበልስ ዲበ እግለ ናይ ወጀዕ ሕቡብ እንዴ ነስአ ትም ወደ። አዳሕየት ዎሮት ምንለ ምስሉ ለሰክቦ መጀርሒን “መልሀይ። ዎሮት ጋሸ እግል ልጋንሐከ ማጽእ ሀለ፡ ” እት ልብል ነቅመዩ። ዩስፍ እግለ ግልቡበ ለዐለ ሸፈት እንዴ ቀልዐ ስኒ ዶል አቅመተ፡ አክልሕድ ለለአምሩ ተምሳል ትቅብ ወደ ዲቡ። ልነፈር ወድ-ዲገ- ሜርሓይ ከቲበ ቱ።

ወድ-ዲገ ዩስፍ ሐቆ ትጀርሐ አጊድ ዕንቱ እንዴ ትዘበጠ፡ ዲብ ዕያደት መጽአ። ዲብ ቅስም 12 ዐመልየት ዕንታት እንዴ ወደ ድገለባይት ዕንቱ ሰበት ትወርኬት ምኑ፡ አስክ ለሐዬ ክሉ ረአሱ ኢትሐረከ። ምናተ፡ ዓፍየት ታመት ሰበት ዐለት እግሉ፡ ዲብ አየ ክምሰል ዐለ ለኢደለዩ ዩስፍ እግል ልትዋጀህ ለአንጎጌ እንዴ ዐለ፡ መጋንሓይ ዲብ እንቱ መጽአ።

አድሕድ ክምትሳለመው ወድ-ዲገ እግለ ዲብ ወሪድ ዩስፍ ፍር-ፍር እት ትብል ትትሐረክ ለዐለት ዐሰበት አቅመተ። ዩስፍ ዲበ አካኑ እብ ሰፈላል ወስርቤብ አቅመተዩ። ዕንታቱ እብ አናቤዕ ጀመም እት ልብል፡ እግለ ግብ ሓድገት ለዐለት ዕን ወድ-ዲገ አቅመተ። መረ ትሻቀለ ወሐዝነ።

“ከአፎ ህሌከ? ትሸብሀከ ማሚ?” ትሰአለ ወድ-ዲገ።

ዩስፍ ከራሱ ምን ሐንቴ ንጻፉ እንዴ ሰሐበ እብ ክቱብ እግል ልትፋሀም ምስሉ አንበተ።

“ወድ-ዲገ ትዘበጥከ!----መልሀየምነ ከአፎ ሐደግካሆም? ከረ ወለት አማሬ፡ አብርሀት ቤሩት--” ተጠውር ሚ ክምሰል ሀለ አትሃጅከኒ። እንተ ደሐን ተሃጌ።” እንዴ ከትበ አትከበተዩ። ወድ-ዲገ እባሁ ተሃገዩ። ሰበቡ ህዬ ዩስፍ ምሽክለት ስምዐት ይዐለት እግሉ።

“ወለት-ሐጎስ ረአሰ ወረዘኔ እግሩ ትዘበጠው። አነ ህዬ ዕንቼ ትዘበጠት። እብ ዓመት ለቴለል ሸበህ ሀለ። እንተ ህዬ ሚ ትመስል?”

ዩስፍ እንዴ ኢበልስ እብ ሀላግ አስተንተነ። እግል መደት ሐጫር ትም ሐቆ ቤለው፡ ወድ-ዲገ እት ግራሁ እት ድፈዕ ለጸንሐ ዲቡ ወቅት ከአፎ ክምሰል ዐለ ወግራሁ ምን ብዕዳም መልህያሙ ለሰምዐዩ አክባር እንዴ ለአትሃጅኩ ወለአትፋግዑ አምሰ። ዩስፍ ሰሜዕ ወወድ-ዲገ ልትሃጌ ወለደርብ ህዬ እብ ዐንቀር ዩስፍ ሐሊብ ትደሬ። ሐቆ መደት አተንፈሶት ዩስፍ እንዴ ልትቀየር ጌሰ። ሒሕ-ሒሕ እት ልብል ትንፋሱ ትዳየገ። ወድ-ዲገ ድንጉጽ ዲብ እንቱ አቅመተዩ። ለዲብ ዕርጌ ናይለ ቤት ህንጡጡል ለዐለ ደርብ ሐሊብ እትሙም ክምሰል ዐለ። ዩስፍ ኖሱ ሰበት ፈሀመዩ ሰበብ መዳየገት ትንፋሱ እግል ልፈርግ ቀድረ። ምስል ወድ-ዲገ እንዴ ልትሃጀክ እግል ልንስኡ ለወጅቡ ቅያስ ሐሊብ ትረስዐዩ። እብ እዴሁ ከብዱ ክምሰል ተምተመ እብ ሐሊብ እንዴ ትመልአት ጠረንጡረ ጋብአት ዲብ እንተ ረአየ። እብ ሰዳይት ወድ-ዲገ ምነ ዐራት ቅንጽ እንዴ ወደ። እግለ ዲብ አምዒቱ ባይእ ለዐለ ከርቱሽ እንዴ ሰሐበዩ ረአሱ ተሐት አድነነዩ። ሐሊብ ዐለም ሳልስ ምን ከርሸት ዩስፍ ገጹ ተሐት አራሩግ ገብአ። ዩስፍ ለከፍዩ ቅያስ ዲብ ከብዱ እንዴ አትረፈ ንዛም አተንፈሶቱ፡ እንዴ አትራትዐ። እግለ ከርቱሽ እንዴ ደብአዩ ወድ-ዲገ ህጅኩ እግል ለአተላሌ እብ ሐንገሉ አሸረ እግሉ። ወድ-ዲገ ላተ ግረ እለ ብዞሕ ኢትገሰ። ሓለት ዩስፍ ሰኒ አሰፈቱ።

“ከገድም አነ ዲብ ቅስም ዕያደት 12 ህሌኮ። አምዕል ሓሪት እግል እምጽአካቱ። አብሽርከ ኢትሕመቅ” እንዴ ቤለዩ አስክ መስከቡ ጌሰ።

ዩስፍ ሐቆ ወቅት እግል ልትሸበህ ክምሰል ቀድር ደማነት ዐለት እግሉ። አርወሐቱ ምን ሕልቅሙ እንዴ አቅበለት አስክ እለ ሰበት ጸንሐት፡ ግረ እላመ እግል ተአተላሌ ትቀድር ልትብል ሰአየት እንዴ ተዐንደቀ አክለ ምድር ጸብሐ እግል ልትለወቅ አንበተ። ምን ልቡ ለተዐሸመየ ሐዮቱ ዲብ ሳምናይ ወርሑ፡ ለዳይም ናይ ፕላስቲክ ወሪድ እብ ዐመልየት ምስል ገሮቡ ለትለጥእ ዲቡ ወቅት ወለ ናይ ግዳም ጸልዐቱ ለተሐዬ ዲበ አምዕል ተመት። እብ ሰዳይት ሐካይም ዲብ ቅርፈት ዐመልየት አተ። ለዐመልየት ሐካይም ዐባዩ ናይ ጀብሀት ሸዕብየት ወድወ ሰበት ዐለው። እግል ትሰርገል ለዐለ መስኢት ውቁል ቱ።

ዩስፍ ምነ ለአቴ ወፈግር ወሪድ እንዴ ትባልሐ ክምሰል ምራዱ እግል ለአተንፍስ ምንመ ቀድረ፡ ሰንዱቅ ክርን አስክ ልትጠወር እግል ልትሃጌ ወልትላኬ ላቱ ኢቀድረ። መፋሀመቱ እብ ቀለም ወወረቀት ወአሻይር ገሮቡ ሌጠ እት እንተ መንበረቱ አተላለ። ምን ክሉ ወኬን ሰአየት ለሀበዩ ላተ፡ ገሮቡ እንዴ ተረደ እምበል ሰዳይት ክምሰል ምራዱ እግል ልትሐረክ ቀድረ።

ዓፍየቱ እንዴ ተሐይስ ክምሰል ጌሰት ምን ሐርከት ክሮዕ ሰበት ዐለ፡ ክምሰለ ንኡሻይ ለታቴ ልብል ሄራር እብ እገር ጸጊብ ምኑ አበ። ዲብ ሐንቴ መራቀበት ሐኪም እት ሀለ፡ እንዴ ለአንጎጌ ምን ዐራቱ በረ ውዒል ሽቅሉ ወደዩ። ለከፍዩ ሐሊብ እንዴ ሰቴ ልትፈረር። ሰፍረ ክምሰል ትሰምዐቱ ዲብ መስከቡ እንዴ አቅበለ ሰቴ።

ለዲብ ሕልቅሙ ለተሓበረ ወሪድ ስናዐት እግለ ዲብ ድዋራቱ ለሀለ አዳም እበ ሒሕ-ሒሕ ለትብል ክርንቱ ለትሰረረ፡ እግል ዩስፍ ላተ ደማነት ሐያት ገብአት እግሉ። ክምሰል ምራዱ እግል ልትሐረክ ቀድረ። እግል ልትሃጌ ላተ አበደን! እብ እደዩ ለአጣቄዕ፡ ለኣሽር ወለሐብር፡ አዳም ክርን ጣቅዒቱ ክምሰል ሰምዐ በው!ዩስፍ እንተ? ሕነ ህዬ መንቱ ዋርድየት አተላሉ ልብል ለሀለ እንቤ!” እት ልብል ለሀርጅ ዲቡ ዐለ።

ሐቆ አሽሁር፡ ዲብ ሕክምነ መትገሳይ ሬመ ዲቡ ወመልህያሙ ትሰፍለለ መስለኒ፡ ዲብ ጅማዐቼ እግል ኢጊስ ሀለ እግልዬ ለልብል ፍክር እት ደሚሩ እግል ለአትቃብል አንበተ። ታብዑ ለዐለ ዶክቶር እግል ለአጅዝ እግሉ ናይ ሽቅል መስኡልየቱ ምንመ ኢትሰሜሕ እግሉ፡ ጠለብ ዩስፍ እብ ትሉሉይ ልትቀደም ወሰፈላል ጅማዐቱ ስደ ሰበት ሐልፈት ዲቡ፡ ጅማዐቱ እንዴ ጋንሐ እግል ለአቅብል እግል ገሌ አምዔላት አጀዘ እግሉ። ዲበ እት ደብዐት ለዐለው ጅማዐቱ እግል ልጋኔሕ ፋሬሕ ዲብ እንቱ ትከምከመ። ምራዱ ክምሰል ተመ እግሉ፡ እብ ዐረብየት ዲብ ጀብሀት ቅብለት ሳሕል በጽሐ። ሐቆሁ ገድም ለሄራር እብ እገር ቱ።

እብ ፈርሐት ወሰፈላል ለትመልአ ደሚሩ፡ እግል እገሩ ሒለት ሀበዩ ገብእ፡ እብ እገሩ አስክ ጅማዐቱ እግል ሊጊስ ትበገሰ። እብ ግወሐ ለአንበተዩ ሄራሩ እንዴ ትሰርገለ፡ ምን ቅብላት ጅማዐቱ አንጸረ። ምነ ወራታት ሽቅል ለአትጋይሶ ለዐለው አንፋር መጅሙዐቱ እግለ ቀጣን ወለት አማሬ እብ ሸፋግ ፈረገየ። “ወለት አማሬ እብ ሐያተ ህሌት በህለት ቱ?” እት ልብል እግለ መን አስተሽሀደ ወመን እብ ሐያቱ ጸንሐኒ?” ለልብል ሰኣል በሊስ እግል ልርከብ እግሉ አንበተ። እንዴ ኢልትፈሀሙ እብ ሸፋግ አስከ መልህያሙ አሳደረ። መትለጋም ለትፈትሐ ምኑ እንዴ አስምሰለ እግል ልትሃጌ ጀረበ። ምናተ፡ ረአሱ እንዴ ነክንክ ዲብ አርወሐቱ ትሰሐቀ። ድንን እንዴ ወዴት ዝናረ ትሰፌ ለዐለት ወለት አማሬ ለእንዴ ጸበረት ለሳርሐቱ ዩስፍ እብ አርወሐቱ እግል ለአቅብለ እግለ ሕልም ሌጣ ቱ ለዐለ። ክርን እገር ምንመ ሰምዐት ናይ ብዕዳም ውላድ መጅሙዐተ ሰበት አምሰለቱ ጋሩ እንዴ ኢትወዴ የም ሽቅለ ገብአት። ክሉ ረአሱ ሸንከቱ ውልብ ኢትቤ።

ዩስፍ እንዴ ልርእየ ክምሰለ ምን ሐንቴ እገሩ ለትበዴ እንዴ አምሰለ፡ ሀንደገት

ልቡ ወሰከት። ረዪመ ቅሩበ እንዴ እንቱ “ወለት አማሬ” እት ልብል እግል ልትላከየ እብ ልቡ ተምነ። ምናተ፡ እምበል ሐረከት ከናፍሩ ክርን እግል ለአፍግር ላተ ኢቀድረ። “ፊጽ-ፊጽ-ፊጽ--” እት ልብል እብ ፊስከት እግል ልትላከያመ ተምነ። እሊ ቀልብ ቱ እት ኢኮን ሕልቅሙ ላተ መቅደረት ይዐለት እግለ። “ሕልቅሙ ክምሰል ጸብረ፡ ክምሰለ ላምደ ለዐለ እብ እደዩ እግል ለአጣቄዕ አንበተ። ወለት አማሬ ነፍሰ ሸዐሊለት እንዴ ዐርገተ፡ ሻፍገት ዲብ እንተ ውልብ ወዴት። እሰልፍ እት ህሌት እተ አካነ ዕጫይ ይቡስ እንዴ ገብአት ርኤቱ። ዕንታተ እንዴ ጨቅመት ወገጸ እንዴ አቀጥረነት ገንሐቱ። መረ ደንገጸት! ሽሂድ ምን ቀብር ለፈግረ እት ኢኮን፡ ለአድማይ ምን ወሪዱ እንዴ ተንክር፡ እት ሳውሪት እንዴ ትረፍዐ እት ቅያብ ኣቲ ዲብ እንቱ ለትሳርሐ ምነ ዩስፍ እብ ሐያቱ እግል ትርአዩ ላተ ክሉ ረአሱ ለኢትጸበረተ ወሀበት ዐለት። ጅረሕ ናዩ ክቡድ ሰበት ዐለ ወከበሩ ምን ኢትረክብ ወቅት ሰበት ሬመ ክሉ ረአሱ ጻብረቱ ዐለት።

አመት አለበ፡ “ዩስፍ መጽአ፡ ዩስፍ መጽአ!” እት ትብል ጽርሓት ክምሰል ወዴት። ለመጅሙዐት እብ ተማመ ክል-ዎሮት ከምነ ለዐለ ዲበ አካን ብርትግ እንዴ ወደ ዐሽለው ዲቦም። እብ ሰፈላል ወዐሸም መልህያሙ እብ በይኑ ልትሃጀክ ልውዕል ለዐለ ዩስፍ ውላድ መጅሙዐቱ እንዴ ሀጅለው ዲቡ። እብ ስዕመት ዲብ አድሕድ ወድቀው። እብ ድግማን ምስል ውላድ መጅሙዐቱ ሰበት ትዋጅሀ ክምሰል ምን ከሌዕ ፋሌሕ ለፈግረ እንዴ ተሐሰበ፡ ዕላላት ገብአ እግሉ።

ህጅክ ተአነበተት። ህጅክ ሰፈላል፡ ህጅክ መትፈናታይ፡ ህጅክ ናይለ እግል መደት ረያም እንዴ ትፈናተው ለትዋጅሀው ምሔርበት። ለህጅክ እግል ክሉ ለሳደፈ ተየልል እግል ትከምክም ልትሐዜ ሰበት ዐለ፡ እት ፍንጌ ለልትሐለፍ ወለልትባተክ አፍካር ሑድ ኢኮን ለዐለ። መጅሙዐት ዩስፍ ክሉ ለዝክርያት እግል ልፍቀዶ ሰበት ቤለው ዶል ከዲብ ቅሽን ዎሮት ሰበት ሰሮ ዐለው ላሊ እብ ግዲደ ክትት እንዴ ኢነስኦ ምድር በር እብ ጽብሔ ወደ። ምድር ክምሰል ጸብሓመ ለህጅክ አተላሌት። ውላድ መጅሙዐቱ ልትሃጀኮ ወልትሰሐቆ። ዩስፍ ህዬ ለአተንሴ ወስሕቅ ወዴ። ለላሊ ለሀ ዩስፍ “ልትፈሌ፡ ዮም እትሃጌ ምን ዐሌ” እት ልብል ትመየ።

“ትፈቅዱ ገብእ፡ ምን ሰነት ወለዐል ባዲ እንዴ ዐልከ፡ ገድም አስተሽሀደ እንዴ ንብለከ ዐልነ፡ እብ አመተ ኢትአመረት ቀዴማይ ሳድስ ወራር ምስል ሰሎሞን እንዴ ትመጽኡነ?” ቤለት ወለት አማሬ እግል ዩስፍ እንዴ ትገኔሕ። እበ ወለት አማሬ ለአፍቀደቱ ቱ ዝክርያት ብዞሕ ፊቃዶታት ዲብ ዝክርያቱ መጽአ።

ዩስፍ ምነ እት ምግሳዩ እት እንቱ እብ ዝክርያት ጋይሱ ለዐለ ምድር ዲብ

ህጅክ መስርዑ ለአቀብል እት ሀለ። አብርሀት ሰመሬ(ቤሩት) ብዕድ ዝክርያት እንዴ ፈቅደት ትትሃጀክ ዐለት።

አነ እብ ክሱስ ሳድስ ወራር ዶል ልትሀደግ ወለት-አርዐዶም ወዐዲ-ንፋስ ለልትበሀሎ ውላድ መጅሙዐትነ እፈቅድ። ዐዲ-ንፋስ ናይብ ሜርሓይ መጅሙዐት ዐለ። ወለት አርዐዶም ህዬ እሲቱ ዐለት። ምስል ዲበ መስሬዕ ዐለው። ዶል ተሐስቡ ዐጃይብ ቱ! እሲት ወእናስ ዲብ ሐቴ መስሬዕ ምስል ዐለው። ዲበ ወራር ህቱ እንዴ ትዘበጠ ወድቀ። ህተ ህዬ ኢርኤቱ። መልህያምነ እንዴ ረፍዐው አፍገረዉ። ህታመ ሰር-ሳዐት እንዴ ኢትጸኔሕ አስተሽሀደት። ህተ ሀለ ዲብ ትብል ወህቱመ ህሌት ዲብ ልብል እስትሽሃድ አድሕድ እንዴ ኢደሉ አስተሽሀደው።” ትቤ። ለሓደረት ሓለት ናይለ መደት ለሀ እበ አካነ ዲብ ገጸ ሰበት ትጋየሰት ትም ትቤ።

ዩስፍመ እስትሽሃድ ናይለ ክልኦት ፍራስ እግል ልንሰዩ ኢቀድር። ለህጅክ ለትትመሸግ ይዐለት። ምናተ። ምስል መልህያሙ ሰለስ ዮም ክምሰል ጸንሐ አስክ ዕያደት ለልአቀብል ዲቡ ወቅት ተመ።

ዓፍየት ዩስፍ ተጠውር ሰኒ እንዴ ተአመጽእ እብ ለመድ ሙናድሊን ገጻት ለልቡሉ ሳምናይ ውራር አው ወራር ባሕሪ ነጋሽ ለልትበሀል ሸፍ ዐረ። ፊራሮ አስክ ሐርብ እንዴ ልትበሀል ክምሰል ሰምዐ ዩስፍ ልቡ ዐንበልበለ። እግል አርወሐቱ፡ “የሀይ ነፍስ አዳም አስክ ሜዳን ሐርብ ለሴርር ሀለ። እንቲ ህዬ ሚ ትወዴ?” ቤለየ። ምራዱ ዲብ ዴሹ እንዴ አቅበለ መጦርለ ለፈትዮም መልህያሙ እንዴ ልትሓረብ እግል ለአስተሽህድቱ። እለ እግል ልውዴ ህዬ ሕያይ እግል ልምሰል ወእብ ደራገት እግል ልትሃጌ ዐለት እግሉ። ምራዱ እግል ልትመም እግሉ ህዬ ዲበ ጋሪት ስርሐ አስክ ሜዳን ሐርብ ታቤዕ ለዐለ ግርማይ ገብሬ መስቀል መጽአ።

“እት ሜዳን ሐርብ እግል ኢጊስ ማጽእ ህሌኮ። ሰጅለኒ! ቤለ ዮስፍ ሰኒ ዳርግ እት እንቱ።

“ዩስፍ!” ቤለ ወድ ገብሬ መስቀል እንዴ ልትፈከር። እንዴ አትለ “ስምዐኒ፡ እንተ ከም ዶል እግል ተአስተሽህድ ተሐዜ ህሌከ!? ምን እዴ ጀበሀት ተሐሪር እብ በክት ፈገርከ። እት ሳድስ ወራር እበ ሳደፌከ ጽቡር ዐልከ። ዲብ ሐርብ ውቃው ህዬ ሚ ክምሰል ጀሬት ዲብከ ሓለትከ ኣምረ ህሌከ። አዜ ዐይብከ እዘም ምንዬ። እንተ ኢትሰጀል።” እንዴ ልብል አጽበረዩ።

ዩስፍ ዲብ ዴሽ ናይ እቅባለት ምራዱ ምንመ ኢተመ እግሉ፡ ዲብ ደጀን (ሕሩር ምድር) እንዴ ትየመመ ንዳሉ ናይ አተላልይ በክት ላቱ ኢሰአነ። ዲብ ሰነት 1986 ዲብ ቅስም ዕላም እንዴ ትወዝዐ እት ፈሬዕ ተክኒን ድራሰት እንዴ

ነስአ ሽቅሉ አንበተ። ዲብ ዐመልየት መትደውሻሽ ናደው እዝ ሕኔት ከላሺን ካሜረት እንዴ ተሆገለ ለምስተንክር ዐመልየት እት ሰጀሎት ዶሩ አውፈ። ሐቆ ነስር ዐመልየት ፈንቅል ህዬ ሴድያይ መሽሮዕ ሲነመት በሐር ቀያሕ እንዴ ገብአ እግል ገቢል ባጼዕ እብ አፍላም እት ለአለትፋጌዕ ዋጅቡ አትመመ።

24 ማዮ 1991

ዩስፍ ለክል-ዶል ‘ሒሕ-ሒሕ’ ለልአብሉ ወሪዱ። እብ ክርን ድህርት እግል ልትሃጌ እቡ አንበተ። እት ክእነ ሓለት ዲብ እንቱ እግለ ዲብ ደቀም ሐሬ ለዐለ ዐዱ እግል ልርኤ ሸፍገ። ዋልዴኑ እብ ሐያቶም ጸንሕዉ ሚ ኢኮን ዲብ ሸክ እንዴ እንቱ እጃዘት ዕርፍ ክምሰል ተሀየበቱ አስክ ደቀምሐሬ ትወከለ። አቡሁ እብ ሐያቱ ኢጸንሐዩ። እሙ ላተ ሰኒ እንዴ ደግለለት ጸንሐቱ። ዲብ ሰነት 1996 ሀናእ ለትትበሀል ሽንብሬብ እንዴ ሀደ። ዕያል ሐቆለ አሰሰ። ክልኦት ሕጻን ወሐቴ ወለት ወልደ። ሀናእ ዮመቴ እግል አብ ዕያለ ዩስፍ እበ እት መደት ሰልፈ ትፈርህ ምነ ለዐለት ክርንቱ ትተርጀግ ዲቡ። አጀኒቱመ ክምሰልሀ ልተርጀጎ ዲቡ።

“ይበ እለ አካንከ ሚ ገብአት?” ልትሰአሉ ነቢል ወልዱ ዲብ ወሪዱ እንዴ ለአሽር።

“ደርግ ጀርሐዩ፡” በልስ አሕመድ።

“ደሐንቱ፡ ይበ አነ ኖሼ መርባትከ እግል አቅስን ቱ።” ልብል ነቢል።

ለህጅክ ወለዝክርያት ክል-ዶል ልተላሌ። ምን አፍ-ሕፍረት እንዴ አቅበልከ። ሕርየት እንዴ ርኤከ አጀኒትከ እግል ትሕቀፍ ክልኦት ገጽ ናይ ሐያት ቱ። ሐቆ እሊ ክሉ ናይ ምስክነ ወሄራር ሐያት አስክ እለ ክርን ናይለ ፕላስቲክ ምን ወሪዱ ኢበደ። ለወሪዱ ቀዳሚቱ እግል ለአትፋቅዱ ቤለ ሚ አካኑ ገብአት አስክ እለ ሕሽሑሽ ሀለ።

ዲብ ባስ ምን ከረን አስክ አስመረ እንዴ መጽእ፡ እት መጦሩ ግሲት ለዐለት እሲት ዐባይ “ሒሕ-ሒሕ” ለትብል ክርንቱ ክምሰል ሰምዐት እግል ተአተናሴ አንበተት። እበ ክርንቱ ህዬ ደንገጸት።

“ሃያእ! እንተ እናስ፡ አርበዐ ወአርበዕ ሕማምዬ ኢትሀርስ ዲብዬ። ትደገግ- ሒሕ ኢተብለኒ!” ቴለቱ እብ ህግየ ሻፍገት።

ዩስፍ ተአሰፈ። ለእለ ልብል እንዴ ትቀዌት ዲቡ፡ ትም ወደ። ምስሉ ለዐለ መልሀዩ ወድ-ሐንቢር ላተ ትም ኢቤለ።

“እንተ፡ አፎ ትም ትቤ? አናመ ሰማንየ ወሰማን ሕማም ሀለ እግልዬ አፎ

ኢትብለ!?” እግለ ክሎም ዲበ ባስ ለዐለው መሳፍሪን እብ ሰሓቅ በረቴዕ ወደዮም። ዩስፍ ዲበ ወቅት ለሀይ ምን ሀርጅ ወትልህየ ወኬን እበ ‘44’ ለትብል ህግየ እግል ብርጌድ 44 እንዴ ፈቅደ ዲብ ዝክርያት ናይለ ምስሉ ልትሓረቦ ለዐለው ሙናድል ቃብል ዲብ እንቱ አስመረ አተ።